Komisjoni otsus,

10. aprill 2001,

milles sätestatakse meetmed, mis tuleb võtta enne vastavalt nõukogu direktiivi 85/511/EMÜ artikliga 9 kohaldatud piirangute tühistamist

(teatavaks tehtud numbri K(2001) 1094 all)

(EMPs kohaldatav tekst)

(2001/295/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 26. juuni 1990. aasta direktiivi 90/425/EMÜ, milles käsitletakse veterinaar- ja zootehnilisi kontrolle, mida kohaldatakse ühendusesiseses kaubanduses teatavate elusloomade ja toodete suhtes seoses siseturu väljakujundamisega, [1] viimati muudetud direktiiviga 92/118/EMÜ, [2] eriti selle artiklit 10,

võttes arvesse nõukogu 11. detsembri 1989. aasta direktiivi 89/662/EMÜ veterinaarkontrollide kohta, mida kohaldatakse ühendusesiseses kaubanduses seoses siseturu väljakujundamisega, [3] viimati muudetud direktiiviga 92/118/EMÜ, eriti selle artiklit 9,

ning arvestades järgmist:

(1) Nõukogu 18. novembri 1985. aasta direktiiviga 85/511/EMÜ, [4] viimati muudetud Austria, Soome ja Rootsi ühinemisaktiga, kehtestatakse ühenduse meetmed suu- ja sõrataudi tõrjeks.

(2) Kinnitatud haiguspuhangute ümber ohutsoonide ja järelevalvetsoonide kehtestamine vastavalt nimetatud direktiivi artiklile 9, on haiguste tõrje põhikomponent, kuid direktiiv ei näe ette meetmeid, mis tuleb võtta, enne tsoonides kohaldatavate piirangute tühistamist.

(3) Pärast aruannete esitamist suu- ja sõrataudi puhangute kohta Ühendkuningriigis, Prantsusmaal, Madalmaades ja Iirimaal võttis komisjon kahjustatud liikmesriikide poolt võetud meetmete tugevdamiseks direktiivi 85/511/EMÜ raames vastu otsused 2001/172/EÜ, [5] 2001/208/EÜ, [6] 2001/223/EÜ [7] ja 2001/234/EÜ [8] teatavate suu- ja sõrataudivastaste kaitsemeetmete kohta vastavas liikmesriigis.

(4) Käesolev epideemia hõlmab suurt hulka haigusele vastuvõtlike liikide loomi, kellel esinevad väga nõrgad kliinilised tunnused ning seetõttu tuleb haiguse puudumine kindlaks teha asjakohaste laborikatsetega.

(5) Oleks asjakohane sätestada miinimumnõuded meetmete kohta, mis tuleb võtta, enne kui ohustatud ja järelevalvetsoonides kohaldatud piiranguid saab tühistada.

(6) Käesolevas otsuses ettenähtud meetmeid Ühendkuningriigis ei kohaldata, arvestades erinevat epidemioloogilist olukorda, mis ei ole võrreldav ühenduse teiste osadega.

(7) Käesoleva otsusega ettenähtud meetmed on kooskõlas alalise veterinaarkomitee arvamusega,

ON VASTU VÕTNUD KÄESOLEVA OTSUSE:

Artikkel 1

Põhja-Iirimaa ja muud liikmesriigid, v.a Ühendkuningriik, tagavad järgmiste meetmete võtmise tsoonides, mis on kehtestatud vastavalt direktiivile 85/511/EMÜ, enne kui tühistada kõnealuse direktiivi artiklis 9 sätestatud piirangud.

1. Ohustatud tsoonis kasutuselevõetud abinõud jäävad kehtima kuni on täidetud järgmised tingimused:

a) haigusele vastuvõtlike liikide kõigi loomade kõrvaldamisest direktiivi 85/511/EMÜ artiklis 5 osutatud põllumajandusettevõttest ning selle ettevõtte esialgsest puhastamisest ja desinfitseerimisest, mis viidi läbi vastavalt kõnealuse direktiivi artiklile 10, on möödunud vähemalt 15 päeva, ja

b) kõigis tsoonis asuvates haigusele vastuvõtlikest liikidest loomadega ettevõtetes on vaatlus lõpetatud negatiivsete tulemustega.

Kõnealune vaatlus viiakse läbi vastavalt käesoleva lisa lõike 1 sätetele ning võib hõlmata lõike 2 punktis 2 ettenähtud meetmeid, kui epidemioloogiline olukord seda nõuab, eriti kui väikemäletsejad on haigusest nakatunud ning lisa lõike 2 punktide 1 ja 4 põhjal.

2. Järelevalvetsoonis kasutuselevõetud abinõud jäävad kehtima, kuni on täidetud järgmised tingimused:

a) haigusele vastuvõtlike liikide kõigi loomade kõrvaldamisest direktiivi 85/511/EMÜ artiklis 5 osutatud põllumajandusettevõttest ning selle ettevõtte esialgsest puhastamisest ja desinfitseerimisest, mis viidi läbi vastavalt kõnealuse direktiivi artiklile 10, on möödunud vähemalt 30 päeva, ja

b) lõike 1 punktis b sätestatud nõuded on vastavas ohustatud tsoonis täidetud,

c) kõigis tsoonis asuvates haigusele vastuvõtlikest liikidest loomadega ettevõtetes on vaatlus lõpetatud negatiivsete tulemustega.

Kõnealune vaatlus viiakse läbi vastavalt käesoleva lisa lõike 1 sätetele ning võib hõlmata lõike 2 punktis 3 ettenähtud meetmeid, kui epidemioloogiline olukord seda nõuab, eriti kui väikemäletsejad on haigusest nakatunud ning lisa lõike 2 punktide 1 ja 4 põhjal.

Artikkel 2

Käesolev otsus on adresseeritud liikmesriikidele.

Brüssel, 10. aprill 2001

Komisjoni nimel

komisjoni liige

David Byrne

[1] EÜT L 224, 18.8.1990, lk 29.

[2] EÜT L 62, 15.3.1993, lk 49.

[3] EÜT L 395, 30.12.1989, lk 13.

[4] EÜT L 315, 26.11.1985, lk 11.

[5] EÜT L 62, 2.3.2001, lk 22.

[6] EÜT L 73, 15.3.2001, lk 38.

[7] EÜT L 82, 22.3.2001, lk 29.

[8] EÜT L 84, 23.3.2001, lk 62.

--------------------------------------------------

LISA

1. KLIINILINE LÄBIVAATUS

1.1. Ettevõtetes tuleb teha haigusele vastuvõtlike liikide kõigi loomade kliiniline läbivaatus suu- ja sõrataudi tunnuste või sümptomite avastamiseks.

1.2. Erilist tähelepanu tuleb pöörata loomadele, kes võisid suure tõenäosusega kokku puutuda suu- ja sõrataudi viirusega, eelkõige ohu tõttu ettevõttest transportimisel või ohu tõttu tihedalt kokku puutuda inimestega või seadmetega, mis puutuvad tihedalt kokku ettevõtetega.

1.3. Kliinilisel läbivaatusel tuleb arvesse võtta suu- ja sõrataudi edasikandumist ning haigusele vastuvõtlike liikide loomade pidamisviise.

1.4. Ettevõtetes peetavaid asjakohaseid registreid tuleb üksikasjalikult kontrollida, pöörates erilist tähelepanu andmetele haigestumise, suremuse ja aborteerumise kohta, kliinilistele vaatlustele, muutustele tootlikkuses ja söödakulus, loomade ostule või müügile, isikute külastustele, kes võisid olla nakkuskandjad ning muule anamnestiliselt olulisele teabele.

2. PROOVIVÕTUMEETODID

2.1. Seroloogilised proovid võetakse vastavalt situatsioonikavade raames moodustatud epidemioloogiarühma soovitustele ning, ilma et see piirakse lõike 2 punktide 2 ja 3 kohaldamist, toetavad need sätet eelneva nakatumise puudumise tõendamise kohta.

Meetmed, mida kohaldatakse ettevõtetele, kus peetakse lambaid ja kitsi, võib epidemioloogiarühma soovitusi arvesse võttes samamoodi kohaldada ettevõtetele, kus peetakse teisi haigusele vastuvõtlikke loomi.

2.2. Kõiki ettevõtteid tsoonis, kus lambad ja kitsed vähemalt 21 päeva jooksul enne proovide võtmist ei ole olnud otseses ja tihedas kokkupuutes veistega, kontrollitakse järgides proovivõtu protokolli, mis sobib haiguse 5protsendilise esinemissageduse tuvastamiseks vähemalt 95protsendilise usaldusväärsusega.

2.3. Ettevõtteid tsoonis, kus kliiniliste tunnuste puudumisel tuleb kahtlustada suu- ja sõrataudi esinemist, eeskätt ettevõtteid, kus peetakse lambaid ja kitsi, kontrollitakse. Kõnealuseks vaatluseks on piisav mitmeetapiline proovivõtu mudel, mis peab tagama, et proovid on võetud:

2.3.1. kõigi haldusüksuste ettevõtetest tsoonis, kus lambad ja kitsed vähemalt 30 päeva jooksul enne proovide võtmist ei ole olnud otseses ja tihedas kokkupuutes veistega, ja

2.3.2. nii palju ettevõtteid punktis 2.3.1 osutatud ettevõtetest, kui on tarvis, et tuvastada 95protsendilise usaldusväärsusega vähemalt üks nakatunud ettevõte, kui haiguse prognoositav esinemissagedus oli 2 % ühtlaselt jaotunud kogu tsoonis (maksimaalselt 150 ettevõtet), ja

2.3.3. nii paljudelt lammastelt ja kitsedelt ettevõttes, kui on tarvis, et tuvastada vähemalt 5protsendiline haiguse esinemissagedus karjas vähemalt 95protsendilise usaldusväärsusega, aga mitte üle 60 proovi ettevõtte kohta, ning kõigilt lammastelt ja kitsedelt, kui ettevõttes on alla 15 lamba ja kitse.

2.4. Meetmeid alustatakse, kui haigusele vastuvõtlike loomade kõrvaldamisest nakatunud ettevõttest/ettevõtetest ning esialgsest puhastusest ja desinfitseerimisest on möödunud vähemalt 21 päeva.

--------------------------------------------------